WTI ดิ่งกว่า 2% จ่อหลุด 78 เหรียญ ผวาเฟดขึ้นดอกเบี้ย 0.50% ทุบเศรษฐกิจ-ฉุดดีมานด์ร่วง
WTI ดิ่งกว่า 2% จ่อหลุด 78 เหรียญ วิตกเฟดขึ้นดอกเบี้ย 0.50% กระทบเศรษฐกิจถดถอย และฉุดความต้องการใช้น้ำมัน โดย ณ เวลา 23.40 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ลบ 2.16 ดอลลาร์ หรือ 2.68% สู่ระดับ 78.30 ดอลลาร์/บาร์เรล
WTI ดิ่งกว่า 2% จ่อหลุด 78 เหรียญ วิตกเฟดขึ้นดอกเบี้ย 0.50% กระทบเศรษฐกิจถดถอย และฉุดความต้องการใช้น้ำมัน
8 มี.ค. 2566

ผู้สื่อข่าวรายงานว่า วันนี้(7 มี.ค.66) สัญญาน้ำมันดิบ WTI ดิ่งลงกว่า 2% ใกล้หลุดระดับ 78 ดอลลาร์ในวันนี้ ขณะที่นักลงทุนวิตกว่าการเร่งปรับขึ้นอัตราดอกเบี้ยของธนาคารกลางสหรัฐ (เฟด) จะส่งผลให้เศรษฐกิจสหรัฐเผชิญภาวะถดถอย และกระทบต่อความต้องการใช้น้ำมัน
โดย ณ เวลา 23.40 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลบ 2.16 ดอลลาร์ หรือ 2.68% สู่ระดับ 78.30 ดอลลาร์/บาร์เรล
โดยนักลงทุนเพิ่มน้ำหนักมากกว่า 50% ต่อคาดการณ์ที่ว่า เฟดจะปรับขึ้นอัตราดอกเบี้ย 0.50% ในเดือนนี้ หลังจากที่นายเจอโรม พาวเวล ประธานเฟด ส่งสัญญาณปรับขึ้นอัตราดอกเบี้ยแรงกว่าคาดเพื่อทำให้เงินเฟ้อปรับตัวลงสู่เป้าหมายที่เฟดกำหนดไว้
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 54.3% ที่เฟดจะปรับขึ้นอัตราดอกเบี้ย 0.50% สู่ระดับ 5.00-5.25% ในการประชุมวันที่ 21-22 มี.ค. และให้น้ำหนักเพียง 45.7% ที่เฟดจะปรับขึ้นอัตราดอกเบี้ย 0.25%
ก่อนการกล่าวถ้อยแถลงของนายพาวเวลในวันนี้ นักลงทุนให้น้ำหนักมากถึง 68.6% ที่เฟดจะปรับขึ้นอัตราดอกเบี้ย 0.25% ในการประชุมเดือนนี้ และให้น้ำหนักเพียง 31.4% ที่เฟดจะปรับขึ้นอัตราดอกเบี้ย 0.50%
ทั้งนี้ นายพาวเวลกล่าวว่า เฟดอาจปรับขึ้นอัตราดอกเบี้ยสู่ระดับสูงกว่าที่เจ้าหน้าที่เฟดคาดการณ์ก่อนหน้านี้ เนื่องจากตัวเลขเศรษฐกิจยังคงมีความแข็งแกร่ง
“ข้อมูลทางเศรษฐกิจล่าสุดแข็งแกร่งกว่าที่คาดการณ์ไว้ ซึ่งบ่งชี้ว่าอัตราดอกเบี้ยขั้นสุดท้ายของเฟดจะอยู่สูงกว่าที่มีการคาดการณ์ไว้ และหากข้อมูลทั้งหมดบ่งชี้ว่าเฟดควรคุมเข้มนโยบายการเงินให้เร็วขึ้น เราก็จะเพิ่มความเร็วในการปรับขึ้นอัตราดอกเบี้ย”
“แม้ว่าเงินเฟ้อได้ชะลอตัวลง หลังจากแตะจุดสูงสุดในปีที่แล้ว แต่กระบวนการทำให้เงินเฟ้อลดลงสู่เป้าหมาย 2% ยังคงเป็นหนทางอีกยาวไกล และไม่ราบรื่น” นายพาวเวลกล่าว และเสริมว่าภารกิจในการต่อสู้เงินเฟ้อของเฟดยังคงไม่สิ้นสุด และเฟดจำเป็นที่จะต้องคุมเข้มนโยบายการเงินต่อไปอีกระยะหนึ่ง
นอกจากนี้ ราคาน้ำมันถูกกดดันจากการที่จีนกำหนดเป้าหมายการขยายตัวทางเศรษฐกิจในปีนี้ที่ระดับ 5% ซึ่งต่ำกว่าตัวเลขคาดการณ์ของตลาดที่ 5.5% ส่งผลให้นักลงทุนกังวลว่าจะกระทบต่อความต้องการใช้น้ำมันของจีน ซึ่งเป็นประเทศผู้บริโภคน้ำมันรายใหญ่อันดับ 2 ของโลก
ตลาดจับตาการเปิดเผยสต็อกน้ำมันดิบของสถาบันปิโตรเลียมอเมริกา (API) ในวันนี้ ขณะที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันพรุ่งนี้